LV Eiropas Savienības Oficiālais Vēstnesis C 88/26

Paziņojums par daļējas starpposma pārskatīšanas uzsākšanu attiecībā uz antidempinga pasākumiem, kas piemērojami Norvēģijas izcelsmes saimniecībās audzētu lašu ievedumiem

(2007/C 88/10)

Komisija ir saņēmusi pieprasījumu par daļējas starpposma pārskatīšanas veikšanu atbilstīgi 11. panta 3. punktam Padomes Regulā (EK) Nr. 384/96 par aizsardzību pret importu par dempinga cenām no valstīm, kas nav Eiropas Kopienas dalībvalstis (“pamatregula”) (1).

1. Pieprasījums sākt pārskatīšanu

Pieprasījumu iesniedza Itālija, Lietuva, Polija, Portugāle un Spānija (“pieteikuma iesniedzējas”).

2. Ražojums

Ražojums, par ko notiek pārskatīšana, ir saimniecībās audzēti laši, kas nav savvaļas laši, arī filejās, svaigi, dzesināti vai saldēti, Norvēģijas izcelsmes (“attiecīgais ražojums”), ko patlaban klasificē ar KN kodiem ex 0302 12 00, ex 0303 11 00, ex 0303 19 00, ex 0303 22 00, ex 0304 19 13 un ex 0304 29 13. Šie KN kodi ir norādīti vienīgi informācijai.

3. Spēkā esošie pasākumi

Pašreiz spēkā esošie pasākumi ir galīgs antidempinga maksājums, kas uzlikts ar Padomes Regulu (EK) Nr. 85/2006 (2) par saimniecībās audzētu Norvēģijas izcelsmes lašu importu.

4. Pārskatīšanas pamatojums

Saistībā ar Norvēģijas uzņēmumu (izņemot Nordlaks Oppdrett AS) saimniecībās audzēto lašu ievedumiem pieteikumu iesniedzējas sniedza sākotnēji pietiekami pamatotus pierādījumus, kas liecina, ka ir mainījušies apstākļi, pamatojoties uz kuriem tika noteikti esošie pasākumi, un ka šīs pārmaiņas ir ilglaicīgas.

Pieteikuma iesniedzējas izvirza apgalvojumu, to pamatojot ar sākotnēji pietiekami pamatotiem pierādījumiem, ka, salīdzinot Norvēģijas uzņēmumu (izņemot Nordlaks Oppdrett AS) salikto normālo vērtību un eksporta cenas, tiktu konstatēts dempinga samazinājums, kas būtu ievērojami zemāks par pašreizējo pasākumu līmeni. Tāpēc pasākumu turpmāka piemērošana pašreizējā līmenī vairs nav pietiekama, lai neitralizētu dempingu.

5. Dempinga noteikšanas procedūra

Pēc apspriešanās ar padomdevēju komiteju un, konstatējusi, ka ir pietiekami pierādījumi, lai attaisnotu daļējas starpposma pārskatīšanas sākšanu, Komisija ar šo sāk pārskatīšanu saskaņā ar pamatregulas 11. panta 3. punktu attiecībā uz visu Norvēģijas uzņēmumu (izņemot Nordlaks Oppdrett AS) veikto dempingu.

Izmeklēšanā tiks izvērtēts, vai spēkā esošie pasākumi ir jāturpina, jāatceļ vai jāmaina.

a) Pārbaude izlases veidā

Ņemot vērā ievērojamo šajā procedūrā iesaistīto personu skaitu, Komisija var lemt par izlases metodes piemērošanu saskaņā ar pamatregulas 17. pantu.

Paziņojuma 5. punkta a) apakšpunkta i) un ii) daļā prasītie dati par daudzumiem jāsniedz, pamatojoties uz veselu zivju ekvivalentu (WFE), kurš jāizmanto visiem sniegtajiem datiem.

i) Norvēģijas eksportētāju/ražotāju atlase

Lai Komisija varētu lemt par to, vai ir vajadzīga pārbaude izlases veidā, un, ja ir, tad veikt atlasi, visi eksportētāji/ražotāji vai to pārstāvji ar šo tiek aicināti pieteikties Komisijā un sniegt šādu informāciju par savu uzņēmumu vai uzņēmumiem termiņā, kas noteikts šā paziņojuma 6. punkta b) apakšpunkta i) daļā, ievērojot formu, kas norādīta šā paziņojuma 7. punktā:

— nosaukumu, adresi, e-pasta adresi, tālruņa un faksa numuru, kontaktpersonu,

— no 2006. gada 1. janvāra līdz 2006. gada 31. decembrim (izmeklēšanas periods — “IP”) eksportā uz Kopienu pārdotā attiecīgā ražojuma apgrozījumu vietējā valūtā un attiecīgā ražojuma apjomu kilogramos;

— no 2006. gada 1. janvāra līdz 2006. gada 31. decembrim (izmeklēšanas periods — “IP”) eksportā uz Kopienu pārdotā attiecīgā ražojuma apgrozījumu vietējā valūtā un attiecīgā ražojuma pārdevumus kilogramos vietējā tirgū;

— vai uzņēmums plāno pieprasīt, lai tam noteiktu individuālo starpību (3) (individuālās starpības var pieprasīt vienīgi ražotāji);

— uzņēmuma konkrētās darbības saistībā ar attiecīgā ražojuma ražošanu un attiecīgā ražojuma ražošanas apjomu kilogramos, ražošanas jauda un ieguldījumi ražošanas jaudā (t.i., iegūtos daudzumus) no 2006. gada 1. janvāra līdz 2006. gada 31. decembrim (izmeklēšanas periods — “IP”);

— to visu saistīto uzņēmumu (4) nosaukumus un konkrētās darbības, kas iesaistīti attiecīgā ražojuma ražošanā un/vai pārdošanā (eksports un/vai pārdošana vietējā tirgū), un to attiecīgais ražošanas apjomu (t.i., iegūtos daudzumus), kas iekļauti iepriekš norādītajos daudzumos;

— jebkuru citu būtisku informāciju, kas Komisijai palīdzētu veikt atlasi.

Uzņēmums, sniedzot iepriekšminēto informāciju, piekrīt iespējamai iekļaušanai izlasē. Ja uzņēmumu izvēlas iekļaut izlasē, tas nozīmē, ka tam būs jāatbild uz anketas jautājumiem un jāpiekrīt sniegto atbilžu pārbaudei klātienē. Ja uzņēmums norāda, ka nepiekrīt tā iespējamai iekļaušanai izlasē, tiks uzskatīts, ka tas nav sadarbojies ar izmeklēšanu. Nesadarbošanās sekas ir izklāstītas 8. punktā.

Lai gūtu informāciju, kas uzskatāma par vajadzīgu eksportētāju/ražotāju atlases veikšanai, Komisija turklāt sazināsies ar eksportētājvalsts iestādēm un visām zināmajām eksportētāju/ražotāju asociācijām.

ii) Importētāju atlase

Lai Komisija varētu izlemt, vai ir vajadzīga izlases metode, un, ja ir, tad veikt izlasi, visi importētāji vai to pārstāvji ar šo tiek aicināti pieteikties Komisijā un sniegt šādu informāciju par savu uzņēmumu vai uzņēmumiem termiņā, kas noteikts šā paziņojuma 6. punkta b) apakšpunkta i) daļā, veidā, kas norādīts šā paziņojuma 7. punktā:

— nosaukumu, adresi, e-pasta adresi, tālruņa un faksa numuru, kontaktpersonu;

— uzņēmuma kopējo apgrozījumu euro no 2006. gada 1. janvāra līdz 2006. gada 31. decembrim (izmeklēšanas periods — “IP”);

— kopējo darbinieku skaitu;

— uzņēmuma konkrētās darbības saistībā ar attiecīgo ražojumu;

— attiecīgā importētā Norvēģijas izcelsmes ražojuma ievedumu un tālākpārdošanas Kopienas tirgū apjomu kilogramos un vērtību euro no 2006. gada 1. janvāra līdz 2006. gada 31. decembrim (izmeklēšanas periods — “IP”);

— visu attiecīgā ražojuma ražošanā un/vai pārdošanā iesaistīto saistīto uzņēmumu (5) nosaukumus un konkrētās darbības;

— jebkuru citu būtisku informāciju, kas Komisijai palīdzētu veikt atlasi.

Uzņēmums, sniedzot iepriekšminēto informāciju, piekrīt iespējamai iekļaušanai izlasē. Ja uzņēmumu izvēlas iekļaut izlasē, tas nozīmē, ka tam būs jāatbild uz anketas jautājumiem un jāpiekrīt sniegto atbilžu pārbaudei klātienē. Ja uzņēmums norāda, ka nepiekrīt tā iespējamai iekļaušanai izlasē, tiks uzskatīts, ka tas nav sadarbojies ar izmeklēšanu. Nesadarbošanās sekas ir izklāstītas 8. punktā.

Lai iegūtu informāciju, ko Komisija uzskata par vajadzīgu, lai veiktu importētāju izlasi, tā arī sazināsies ar visām zināmajām importētāju asociācijām.

iii) Galīgā atlase

Visām ieinteresētajām personām, kas vēlas iesniegt attiecīgu informāciju par izlases izvēli, tas jādara 6. punkta b) apakšpunkta ii) daļā noteiktajā termiņā.

Komisijai ir nodoms galīgo atlasi izdarīt pēc apspriešanās ar attiecīgajām personām, kuras izteikušas vēlēšanos, lai tās iekļautu izlasē.

Izlasē iekļautajiem uzņēmumiem jāatbild uz anketas jautājumiem šā paziņojuma 6. punkta b) apakšpunkta iii) daļā noteiktajā termiņā un jāsadarbojas šajā izmeklēšanā.

Ja sadarbība nav pietiekama, saskaņā ar pamatregulas 17. panta 4. punktu un 18. pantu Komisija var pamatot savus konstatējumus ar faktiem, kas ir tās rīcībā. Konstatējums, kura pamatā ir pieejamie fakti, attiecīgajai personai var būt mazāk labvēlīgs, kā paskaidrots šā paziņojuma 8. punktā.

b) Anketas

Komisija, lai iegūtu to informāciju, ko tā uzskata par vajadzīgu izmeklēšanai, nosūtīs anketas atlasītajiem Norvēģijas eksportētājiem/ražotājiem, visām eksportētāju/ražotāju apvienībām, atlasītajiem importētājiem, visām importētāju apvienībām, kuras izmeklēšanā sadarbojās un kuras rezultāts bija spēkā esošo pasākumu uzlikšana, un attiecīgās eksportētājvalsts iestādēm.

Norvēģijas eksportētājiem/ražotājiem, kuri individuālo starpību pieprasa, lai piemērotu pamatregulas 17. panta 3. punktu un 9. panta 6. punktu, jāiesniedz atbildes uz anketas jautājumiem šā paziņojuma 6. punkta a) apakšpunkta ii) daļā noteiktajā termiņā. Tāpēc tiem jāpieprasa anketas šā paziņojuma 6. punkta a) apakšpunkta i) daļā noteiktajā termiņā. Tomēr šīm personām jāzina, ka gadījumā, ja veic eksportētāju/ražotāju atlasi, Komisija tomēr var pieņemt lēmumu, ka tā šīm personām neaprēķinās individuālo starpību, ja eksportētāju vai ražotāju skaits ir tik liels, ka individuāla pārbaude būtu pārmērīgi apgrūtinoša un neļautu savlaicīgi pabeigt izmeklēšanu.

c) Informācijas vākšana un uzklausīšanas organizēšana

Ar šo visas ieinteresētās personas tiek aicinātas darīt zināmu savu viedokli, iesniegt informāciju, kas nav iekļauta anketās, un sniegt apstiprinošus pierādījumus. Šai informācijai un apstiprinošajiem pierādījumiem jānonāk Komisijā šā paziņojuma 6. punkta a) apakšpunkta ii) daļā noteiktajā termiņā.

Turklāt Komisija var uzklausīt ieinteresētās personas, ja tās to pieprasa, norādot konkrētus iemeslus, kādēļ tās būtu jāuzklausa. Šāds pieprasījums ir iesniedzams šā paziņojuma 6. punkta a) apakšpunkta iii) daļā paredzētajā termiņā.

6. Termiņi

a) Vispārēji termiņi

i) Lai ieinteresētās personas pieprasītu anketas

Visām ieinteresētajām personām ir pienākums pieprasīt anketu pēc iespējas ātrāk, bet ne vēlāk kā 15 dienas pēc šā paziņojuma publicēšanas Eiropas Savienības Oficiālajā Vēstnesī.

ii) Termiņš, kurā ieinteresētās personas var pieteikties, iesniegt atbildes uz anketas jautājumiem un cita veida informāciju

Lai izmeklēšanā ņemtu vērā sniegto informāciju, visām ieinteresētajām personām, sazinoties ar Komisiju, 40 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi, jāpiesakās, jāpaziņo savs viedoklis un jāiesniedz atbildes uz anketas jautājumiem vai jebkura cita informācija. Jāpievērš uzmanība tam, ka vairumā gadījumu pamatregulā noteikto procesuālo tiesību īstenošana ir atkarīga no tā, vai ieinteresētā persona piesakās iepriekš minētajā periodā.

Atlasē iekļautajiem uzņēmumiem jāiesniedz atbildes uz anketas jautājumiem šā paziņojuma 6. punkta b) apakšpunkta iii) daļā noteiktajā termiņā.

iii) Uzklausīšana

Visas ieinteresētās personas tajā pašā 40 dienu termiņā var arī pieprasīt, lai Komisija tās uzklausītu.

b) Konkrēts termiņš attiecībā uz pārbaudi izlases veidā

i) 5. punkta a) apakšpunkta i) daļā un 5. punkta a) apakšpunkta ii) daļā precizētajai informācijai jānonāk Komisijā 15 dienu laikā pēc šā paziņojuma publicēšanas Eiropas Savienības Oficiālajā Vēstnesī, ņemot vērā to, ka Komisijai ir nodoms apspriesties ar iesaistītajām personām, kas apliecinājušas vēlēšanos tikt iekļautām izlasē, par tās galīgo atlasi 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

ii) Visa cita informācija, kas attiecas uz paraugu izvēli, kā norādīts 5. punkta a) apakšpunkta iii) daļā, jāiesniedz Komisijā 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

iii) Pārbaudāmajā izlasē iekļauto ieinteresēto personu atbildēm uz anketas jautājumiem jānonāk Komisijā 37 dienu laikā pēc paziņojuma par to iekļaušanu pārbaudāmajā izlasē.

7. Rakstiski iesniegta informācija, atbildes uz anketas jautājumiem un sarakste

Visai ieinteresēto personu iesniegtajai informācijai jābūt rakstiskai (nevis elektroniskai, ja vien nav noteikts citādi), tajā jānorāda ieinteresētās personas nosaukums, adrese, e-pasta adrese, tālruņa un faksa numurs. Visai rakstiski iesniegtajai informācijai, tai skaitā šajā paziņojumā pieprasītajai informācijai, atbildēm uz anketas jautājumiem un sarakstei, ko ieinteresētās personas veic konfidenciāli, jābūt ar norādi “Limited (6)”, un saskaņā ar pamatregulas 19. panta 2. punktu šiem dokumentiem pievieno nekonfidenciālu versiju ar norādi “FOR INSPECTION BY INTERESTED PARTIES”.

Komisijas adrese sarakstei:

European Commission Directorate General for Trade Directorate H Birojs: J-79 5/16 B-1049 Brussels Fakss: (32-2) 295 65 05

8. Nesadarbošanās

Gadījumos, kad kāda ieinteresētā persona atsakās darīt pieejamu nepieciešamo informāciju vai nesniedz to paredzētajos termiņos, vai arī ievērojami kavē izmeklēšanu, pozitīvus vai negatīvus secinājumus var izdarīt saskaņā ar pamatregulas 18. pantu, pamatojoties uz pieejamajiem faktiem.

Ja konstatē, ka ieinteresētā persona ir sniegusi nepareizu vai maldīgu informāciju, šo informāciju neņem vērā, un saskaņā ar pamatregulas 18. pantu var izmantot pieejamos faktus. Ja kāda ieinteresētā persona nesadarbojas vai sadarbojas tikai daļēji, un tādēļ tiek izmantoti pieejamie fakti, rezultāts attiecībā uz minēto personu var būt mazāk labvēlīgs nekā tad, ja tā būtu sadarbojusies.

9. Izmeklēšanas grafiks

Tiek atgādināts, ka tādu starpposma pārskatīšanu sākšana kā šī, tikai norāda uz to, ka Komisija izmeklēs, vai pasākumi pašreizējā līmenī ir piemēroti. Tādēļ šīs pārskatīšanas sākšana nekādi neietekmē izmeklēšanas rezultātu. Visā izmeklēšanas laikā spēkā esošie pasākumi tiks saglabāti, kura tiks pabeigta saskaņā ar pamatregulas 11. panta 5. punktu 15. mēnešu laikā no šā paziņoja publicēšanas Eiropas Savienības Oficiālajā Vēstnesī.

(1) OV L 56, 6.3.1996., 1. lpp. Regulā jaunākie grozījumi izdarīti ar Padomes Regulu (EK) Nr. 2117/2005 (OV L 340, 23.12.2005., 17. lpp.).

(2) OV L 15, 20.1.2006., 1. lpp.

(3) Individuālu apjomu atbilstīgi pamatregulas 17. panta 3. punktam var pieprasīt vienīgi uzņēmumi, kuri nav iekļauti izlasē.

(4) Lai noskaidrotu jēdzienu “saistītie uzņēmumi”, skatīt 143. pantu Komisijas Regulā (EEK) Nr. 2454/93 2.7.1993, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (OV L 253, 11.10.1993., 1. lpp.).

(5) Lai noskaidrotu jēdzienu “saistītie uzņēmumi”, skatīt 143. pantu Komisijas Regulā (EEK) Nr. 2454/93.

(6) Tas nozīmē, ka dokuments paredzēts tikai iekšējai lietošanai. Tas ir aizsargāts atbilstīgi 4. pantam Eiropas Parlamenta un Padomes Regulā (EK) Nr. 1049/2001 30.5.2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.). Tas ir konfidenciāls dokuments saskaņā ar pamatregulas 19. pantu un 6. pantu PTO Nolīgumā par VVTT 1994 VI panta īstenošanu (Antidempinga nolīgums).